กทม. แจงแผนรับมือน้ำท่วมกรุง เร่งขุดลอกท่อ-คลอง พร้อมสนับสนุนเครื่องสูบน้ำ เพิ่มประสิทธิภาพการระบายน้ำ
นายวิษณุ ทรัพย์สมพล รองผู้ว่าราชการกรุงเทพมหานคร เปิดเผยถึงการเตรียมรับมือสถานการณ์น้ำท่วมในพื้นที่กรุงเทพมหานคร โดยระบุว่า จะเน้นการแก้ปัญหาเรื่องการระบายน้ำ เช่น การขุดลอกคลองและท่อระบายน้ำ ซึ่งในพื้นที่กรุงเทพมหานคร มีคลองทั้งหมด 1,980 สาย ความยาว 2,745 กิโลเมตร ได้ดำเนินการขุดลอกไปแล้ว ระยะทาง 1,500 กิโลเมตร / ท่อระบายน้ำ ความยาวประมาณ 6,400 กิโลเมตร ขุดลอกไปแล้ว 2,400 กิโลเมตร ซึ่งจะช่วยเพิ่มประสิทธิภาพการระบายน้ำ พร้อมสนับสนุนเครื่องสูบน้ำในแต่ละพื้นที่ให้มีปริมาณเพียงพอ ติดตั้งระบบเซ็นเซอร์ เร่งระบายน้ำจากถนนลงคลองให้เร็วที่สุด เพื่อลดจุดเสี่ยงน้ำท่วมในถนนสายหลัก และจุดเฝ้าระวังน้ำท่วมให้น้อยลง นอกจากนี้ จะพัฒนาความร่วมมือกับหน่วยงานอื่นๆ ทั้งในด้านข้อมูลและการปฏิบัติงาน เช่น เชื่อมโยงข้อมูลกับสำนักงานเขตและแอปพลิเคชันทราฟฟี่ฟองดูว์ เพื่อติดตามสถานการณ์น้ำในแต่ละพื้นที่ การนำข้อมูลจากเรดาร์มาพยากรณ์ฝนล่วงหน้าให้มีความแม่นยำยิ่งขึ้น รวมถึงการประสานงานกับกรมชลประทาน ในการบริหารจัดการน้ำเหนือและระบายน้ำก่อนจะเข้าถึงพื้นที่กรุงเทพมหานครรองผู้ว่าราชการกรุงเทพมหานคร ยังขอความร่วมมือประชาชน ลดการทิ้งขยะ หรือเก็บขยะหน้าบ้านในช่วงที่ฝนตก เนื่องจาก ขยะที่อุดตันท่อระบายน้ำ เป็นปัญหาสำคัญที่ลดประสิทธิภาพในการระบายน้ำและต้องใช้เวลาจัดการมาก